《中秋约子温兄子山弟小酌一展寿庆两大字赋长》
宋代·钱时

前年齐山得寿字，体势端方嵩岳峙。
今年包帚书庆图，更觉龙骧而虎踞。
今我幸为尧舜民，贤者送似生精神。
寿匪自天实由我，庆果何物宁缘人。
西风缥缈中秋节，满院岩花香正冽。
团圞兄弟小持觞，二字一展相娱悦。
安得突兀起高堂，名以寿庆当中央。
吾三人者和且康，年年此日岩花香。

作者简介：严州淳安人，字子是，号融堂。绝意科举，究明理学。江东提刑袁甫建象山书院，招主讲席。理宗嘉熙二年以荐授秘阁校勘，召为史馆检阅，求去，授江东帅属归。有《周易释传》、《学诗管见》、《融堂书解》、《四书管见》、《两汉笔记》等。